Забулени сови
Забулените сови (Tytonidae) са семейство нощни грабливи птици, принадлежащи към разред Совоподобни.

Физическа характеристика 
Средно големи сови. Липсват „уши“ от удължени пера. Имат добре очертан лицев диск със сърцевидна форма. Той е подвижен и краят му може да се свива навътре, като частично закрива очите. Това движение на лицевия диск чувствително изменя израза на „лицето“ при тези видове.

Краката са дълги. Вторият и третият пръст имат еднаква дължина, а нокътят на втория пръст е назъбен. Смята се, че с помощта на назъбения нокът забулените сови оправят „тоалета си“, като решат перата на „лицето“ и четинките в основата на надклюнието. Трътковата жлеза е оперена.

Разпространение 
Забулените сови предпочитат тропически и умерени географски ширини. Разпространени са по всички континенти без Антарктида. В България се среща вида Забулена сова (Tyto alba).

Начин на живот и хранене 
Храни се предимно с дребни гризачи. Изключително полезна птица, често се заселва в хамбари със зърно, където ловува голям брой мишки и полевки.

Размножаване 
Яйцата са слабо удължени, а не кръгли както при другите сови. Малките имат първо и второ пухово (неоптилно) оперение, без да пониква младежко (мезоптилно) оперение. Яйцата са чисто бели и сферични.

Списък на видовете 
 Семейство Tytonidae -- Забулени сови
 Род Phodilus -- Маскирани сови
 Phodilus badius -- Азиатска маскирана сова
 Phodilus prigoginei -- Африканска маскирана сова
 Род Tyto -- Същински забулени сови
 Tyto alba -- Забулена сова
 Tyto aurantia -- Златна забулена сова
 Tyto capensis -- Капска забулена сова
 Tyto glaucops --
 Tyto inexspectata -- Минахаска забулена сова
 Tyto longimembris -- Източна забулена сова
 Tyto manusi --
 Tyto multipunctata --
 Tyto nigrobrunnea -- Талиабска забулена сова
 Tyto novaehollandiae -- Австралийска забулена сова
 Tyto rosenbergii -- Целебеска забулена сова
 Tyto sororcula --
 Tyto soumagnei -- Мадагаскарска забулена сова
 Tyto tenebricosa -- Новогвинейска забулена сова

Източници 
 Симеонов, Симеон. Совите – наши тайнствени приятели. БАН, София, 1988